再和潛師
作者：蘇軾
朝代：宋

paragraphs: 化工未議蘇羣槁，先向寒梅一傾倒。
江南無雪春瘴生，爲散冰花除熱惱。
風清月落無人見，洗妝自趁霜鐘早。
惟有飛來雙白鷺，玉羽瓊枝鬬清好。
吳山道人心似水，眼浄塵空無可埽。
故將妙語寄多情，橫機欲試東坡老。
東坡習氣除未盡，時復長篇書小草。
且撼長條餐落英，忍饑未擬窮呼昊。